Journal of ICT in Education (JICTIE) ISSN 2289-7844 / 8 / 3 (Special Issue 1/2021: Culminating Experiences)/ 126-139 Aplikasi Mudah Alih e-Ponteng: Menyokong Usaha untuk Menangani Isu Ponteng Sekolah di Sekolah Menengah Bermasalah "E-Ponteng" Mobile Application: To Support Efforts in Handling School Truancy Issues in Problematic Secondary School Ahmad Irfan Ismail, Azniah Ismail* 1Computing Department, Fakulti Seni, Komputeran dan Industri Kreatif, Universiti Pendidikan Sultan Idris; azniah@fskik.upsi.edu.my Corresponding author To cite this article (APA): Ismail, A.I. & Ismail, A. (2021). Physical, mental and emotional fatigue experienced by IT students during Covid-19 pandemic. Journal of ICT in Education, 8(3), 126-139. To link to this article: Abstrak Ponteng sekolah merupakan masalah disiplin yang belum terungkai. Bilangan pelajar yang terlibat dalam masalah ponteng sekolah terus meningkat dari semasa ke semasa. Pada masa kini, penggunaan aplikasi dan sistem dalam abad ke-21 adalah sangat releven dan dipercayai dapat menyelesaikan pelbagai masalah yang melibatkan isu-isu pengurusan sekolah. Rasional kajian ini adalah untuk membangunkan aplikasi mudah alih e-Ponteng berdasarkan model ADDIE sebagai platform yang menyokong usaha pihak sekolah menengah yang bermasalah bagi menyelesaikan isu ponteng sekolah dalam kalangan pelajar. Pembangunan aplikasi ini adalah berdasarkan model ADDIE melibatkan lima (5) fasa yang terdiri daripada fasa analisis, fasa reka bentuk, fasa pembangunan, fasa implementasi, dan fasa penilaian. Guru-guru yang mengajar di sekolah bermasalah, termasuk guru kaunseling, terlibat di dalam penilaian aplikasi ini. Kajian ini melibatkan 30 orang guru yang terdiri daripada guru lelaki dan guru perempuan yang sekurang-kurangnya mempunyai setahun pengalaman bekerja di sekolah menengah yang bermasalah. Setiap responden diberi soalan berkaitan kebolehgunaan aplikasi, paparan antara muka aplikasi dan reka bentuk multimedia aplikasi tersebut. Hasil dapatan kajian akhir mendapati bahawa kajian ini berjaya merekodkan lebih 90% responden yang sangat berpuas hati terhadap kebolehgunaan aplikasi yang mudah dan paparan muka yang ringkas dan mempunyai elemen-elemen multimedia yang menarik. Diharap, aplikasi mudah alih e-Ponteng menjadi aplikasi yang sesuai digunakan dalam usaha menangani gejala ponteng sekolah di sekolah menengah bermasalah. Kata Kunci: aplikasi mudah alih, ponteng sekolah, model ADDIE. 126
Aplikasi Mudah Alih e-Pomteng: Menyokong Usaha Menangani Isu Ponteng Sekolah di Sekolah Menengah yang Bermasalah Received: 31 July 2021; Accepted: 30 September 2021; Published: 18 December 2021 Abstract School truancy issue is an unresolved disciplinary issue. The number of students involved in skipping schools is increasing from time to time. Nowadays, the use of applications and systems in the 21st century is very relevant, and it is believed to be able to solve various problems including school management issues. The rationale of the study is to develop the "e-Ponteng" mobile application based on the ADDIE model as a supporting tool for troubled secondary school in solving their students' issues of skipping schools. The application development process was conducted based on ADDIE model, which involved five (5) phases, i.e., the analysis, design, development, implementation, and evaluation phases. Teachers who teach in a troubled secondary school, including counselling teachers, were involved in evaluating the application. The study involved 30 teachers with at least one year of working experience in troubled secondary schools. Each respondent was given questions related to the usability of the application, the display of the application interface, and the application's multimedia design. As a result, this study managed to record more than 90% of respondents who were very satisfied with the application's usability, the simple interface and its interesting multimedia elements. Hopefully, the "e- Ponteng" mobile application can become a suitable solution to help manage the class truancy issues. Keywords: mobile application, class truancy, ADDIE model. PENGENALAN Sekolah merupakan tempat menimba ilmu yang kedua selepas pembelajaran di rumah. Guru juga telah dilatih dengan baik untuk mengajar pelajar. Namun begitu, tidak semua pelajar gemar ke sekolah untuk menimba ilmu. Masalah ponteng sekolah semenjak dahulu telah menjadi masalah disiplin serius yang semakin berleluasa dalam kalangan pelajar di sekolah dan ia amat sukar untuk diatasi (Mat Daud et al., 2021). Berdasarkan data yang dikeluarkan oleh Kementerian Pendidikan Malaysia (KPM), seramai 32,092 pelajar terlibat dalam gejala ponteng pada tahun 1993, manakala seramai 80,937 pelajar terlibat dalam gejala ponteng pada tahun 1997. Hal ini membuktikan bahawa masalah ponteng ini masih belum menemui jalan penyelesaian walaupun menjangkau tempoh 20 tahun malahan ia semakin meruncing saban tahun. Masalah ini berlaku dikatakan berkemungkinan berpunca daripada pengurusan guru yang kurang berkesan, sikap pelajar yang kurang baik ataupun pengaruh rakan sebaya (Amin, 2019; Yahaya et al, 2007). Terdapat juga punca-punca lain seperti kerja sambilan (Mat Daud et al, 2021), masalah keluarga dan masalah persekitaran sekolah (Amin, 2019; Mohd, 2013; Yahaya et al, 2007). Terdapat banyak kajian telah dijalankan mengenai kaedah menangani masalah ponteng sekolah ini seperti sistem hukuman, demerit atau penalti, sistem pemberian hadiah, dan sistem buku rekod kehadiran untuk mengatasi masalah ponteng sekolah dalam kalangan pelajar di sekolah (Jemat dan Yusof, 2017; Zainal et al., 2007). Walau bagaimanapun, kaedah-kaedah tersebut masih belum menjadi 127
Journal of ICT in Education (JICTIE) ISSN 2289-7844 / 8 / 3 (Special Issue 1/2021: Culminating Experiences)/ 126-139 penyelesaian yang berkesan. Terdapat juga pelajar yang bersikap kurang hormat terhadap guru dan bersikap agresif apabila hukuman dikenakan oleh pihak guru disiplin menyebabkan sistem ini kurang sesuai untuk dilakukan terhadap pelajar sekolah menengah. Sistem rekod kehadiran pelajar sedia ada di sekolah pula adalah seperti yang dinyatakan oleh Mohd. Nawawi (2017), ianya kurang berkesan untuk menangani isu ponteng sekolah. Matlamat utama kajian ini bukanlah untuk menangani masalah ponteng sekolah secara langsung tetapi menfokuskan kepada menguatkan peranan pihak sekolah bagi menyokong kaedah-kaedah penyelesaian yang lebih besar. Selain cuba memanfaatkan teknologi mudah alih yang berkembang pesat, fokus turut diberikan kepada peranan guru-guru mata pelajaran dan peranan unit bimbingan dan kaunseling sebagai unit utama yang biasanya diberi tanggungjawab untuk mengadakan sesi kaunseling dengan pelajar tersebut dalam menangani masalah ponteng sekolah (Roslan et al., 2021; Aida et al., 2018). Kajian ini menyokong peranan khidmat unit bimbingan dan kaunseling supaya lebih aktif dengan membenarkan kaunselor sekolah mendapatkan data secara langsung daripada guru-guru mata pelajaran sewaktu mereka mengambil kehadiran di dalam kelas masing-masing. Kaunselor akan segera dapat mengenalpasti pelajar yang sering ponteng sekolah dan boleh menggunakan khidmat unit bimbingan dan kaunseling yang sesuai untuk memperbaiki dan mengukuhkan sahsiah pelajar-pelajar bermasalah tersebut. Pihak kaunselor dapat mengetahui pelajar yang terlibat dalam isu ini lebih cepat dengan kemajuan dan kepantasan teknologi pada masa kini. Selain itu, jika sesi kaunseling dijalankan, kelemahan dan permasalahan yang dihadapi pelajar tersebut dapat dikenalpasti oleh kaunselor di sekolah berkenaan. Apabila punca permasalahan dapat dikesan ia mungkin akan dapat membantu proses pembuatan keputusan dalam mencari penyelesaian yang terbaik, seperti sama ada pelajar perlu dihukum atau pelajar sebenarnya perlu diberi sokongan tertentu untuk menyelesaikan punca masalah mereka. TINJAUAN LITERATUR Ponteng sekolah boleh ditakrifkan sebagai tidak hadir ke sekolah tanpa keizinan guru atau ibu bapa (Yahya, 2005). Ia boleh dibahagikan kepada dua jenis: (i) ponteng sekolah berterusan, dan (ii) ponteng sekolah secara berkala. Ponteng sekolah berterusan melibatkan ketidakhadiran pelajar ke sekolah tanpa kebenaran secara berturut-turut untuk suatu tempoh masa yang lama manakala ponteng sekolah berkala melibatkan ketidakhadiran murid ke sekolah dalam tempoh-tempoh singkat dan berkemungkinan untuk berulang (Mat Daud et al. 2021). Kesalahan ponteng sekolah jenis kedua ini paling kerap dilakukan oleh pelajar-pelajar yang ponteng sekolah. 128
Aplikasi Mudah Alih e-Pomteng: Menyokong Usaha Menangani Isu Ponteng Sekolah di Sekolah Menengah yang Bermasalah Received: 31 July 2021; Accepted: 30 September 2021; Published: 18 December 2021 Punca-punca Masalah Ponteng Sekolah Menurut Veloo dan Kim, (2014), majoriti pelajar yang terlibat dalam gejala ponteng biasanya semakin serius bermula ketika mereka berumur antara 14 hingga 15 tahun. Kanak-kanak yang sedang meningkat remaja ini dikatakan mengalami satu fasa mencari identiti masing-masing (Mat Daud et al., 2021). Sewaktu fasa ini berlaku, mereka mula mencari identiti diri sama ada dalam personaliti mereka, bidang pekerjaan, perasaan, jantina, politik dan agama. Mereka juga ingin bebas membuat apa sahaja yang mereka ingini tanpa kongkongan orang yang lebih dewasa. Mereka juga mahu membuat keputusan untuk diri sendiri. Pada fasa inilah mereka mudah terpesong atau terpengaruh mengikut persekitaran sosial mereka. Namun begitu, terdapat banyak lagi faktor lain yang menyebabkan pelajar kerap ponteng sekolah. Di dalam kajian Mat Daud et al. (2021) sendiri melalui tembual bersama guru disiplin di salah sebuah sekolah bermasalah di Selangor, mereka mendapati sikap pelajar sendiri yang tidak gemar ke sekolah dan tidak minat belajar serta latar belakang keluarga turut menjadi punca masalah ponteng sekolah ini. Selain itu, kerja sambilan turut dikatakan menjadi punca utama masalah ponteng di sekolah berkenaan. Menurut kajian Yahaya et al. (2007) yang pernah dijalankan dalam kalangan pelajar di 10 buah sekolah menengah di Johor, faktor rakan sebaya dan faktor keluarga memang merupakan antara punca utama masalah ponteng sekolah tetapi merupakan punca yang sederhana. Faktor tertinggi dikatakan disebabkan oleh guru pelajar-pelajar berkenaan termasuk yang berkaitan dengan tindakan dan layanan guru terhadap mereka, diikuti oleh faktor suasana sekolah dan faktor media elektronik. Punca berkaitan pengurusan guru yang kurang berkesan turut dibincangkan di dalam Amin (2019) selain daripada sikap pelajar yang kurang baik ataupun pengaruh rakan sebaya. Kesan-kesan Ponteng Sekolah Menurut Yahaya et al. (2007), terdapat hubungan yang signifikan di antara ponteng sekolah dan pencapaian akademik pelajar. Pelajar yang kerap ponteng akan sukar menngikuti pembelajaran dan ketinggalan menyebabkan pencapaian mereka semakin merosot. Akhirnya ia akan menyumbang kepada kemerosotan pencapaian akademik sekolah apabila pencapaian gred peratusan sekolah menurun. Menurut Mat Daud et al. (2021) pelajar yang ponteng sekolah juga biasanya akan menggunakan masa tersebut untuk berkumpul dan sering melibatkan diri dalam perkara-perkara yang kurang baik. Mereka mungkin akan mudah diperalatkan oleh kumpulan-kumpulan anasir yang jahat. Ada kemungkinan mereka boleh terjebak ke dalam kancah dadah, mencuri dan jenayah-jenayah lain. Oleh itu, masalah ponteng boleh memberi impak negatif yang besar terhadap diri, keluarga, masyarakat, serta masa depan negara. 129
Journal of ICT in Education (JICTIE) ISSN 2289-7844 / 8 / 3 (Special Issue 1/2021: Culminating Experiences)/ 126-139 Menangani Masalah Ponteng Sekolah Terdapat kajian-kajian terdahulu yang dijalankan untuk mencari penyelesaian bagi menangani masalah ponteng sekolah ini. Mohd. Nawawi et al. (2017) menjalankan kajian terhadap sistem buku rekod untuk memantau kehadiran pelajar. Ia didapati kurang efektif kerana mengambil masa yang lama untuk maklumat sampai kepada pihak pengurusan sekolah dan melibatkan ramai orang. Sistem penalti atau denda pula adalah kaedah yang biasa digunakan di sekolah-sekolah (Zainal et al., 2007). Pelajar mungkin dipotong markah demerit, diberi amaran dan dilaporkan kepada ibu bapa atau penjaga. Ada juga sekolah yang mengambil tindakan merotan pelajar. Namun ia masih tidak mengurangkan masalah ponteng sekolah dalam kalangan pelajar, malah berkemungkinan menjadikan pelajar bersifat agresif dan berdendam terhadap guru yang menghukum mereka. Jemat dan Yusof (2017) pula mengkaji kaedah Token Trace di sebuah sekolah yang terletak di Kedah yang mana setiap pelajar yang hadir ke sekolah akan diberikan satu token dan kemudiannya boleh ditukarkan dengan hadiah. Walau kaedah ini menarik namun ia mungkin membebankan pihak sekolah dalam tempoh jangka masa yang panjang apatah lagi jika jumlah pelajar terlalu ramai di dalam sesebuah sekolah. Bagi menangani masalah ponteng ini, satu kerjasama yang erat mungkin perlu diwujudkan di antara semua pihak berkaitan. Pihak Kementerian Pelajaran Malaysia (KPM) mengeluarkan satu surat pekeliling ikhtisas Bil. 6/1995 dengan nombor rujukan KP(BS)8591/Jld.VIII/(9) berkaitan masalah ponteng di sekolah. Surat berkenaan meminta semua pihak terlibat seperti pihak Jabatan Pendidikan Negeri dan Daerah, pihak sekolah termasuk guru dan guru disiplin (atau lembaga tatatertib atau jawatankuasa disiplin) menjalankan pemantauan yang ketat. Mengikut surat pekeliling berkenaan, satu buku panduan juga telah diberikan kepada pihak sekolah semenjak tahun 1995 untuk membantu mereka menangani masalah tersebut (Kementerian Pendidikan Malaysia, 2020). Di antara langkah menangani yang dicadangkan termasuk surat amaran pertama, kedua dan ketiga dikeluarkan oleh pihak sekolah kepada ibu bapa pelajar yang terlibat dalam masalah ini (Samah, 2007). Berdasarkan pekeliling KP5209/35(4) pula, unit bimbingan dan kaunseling di sekolah adalah satu unit yang memainkan peranan penting dalam pembangunan modal insan (Aida et al., 2018). Menurut Aida et al. (2018), pihak kaunselor juga merupakan pihak yang perlu membantu pihak sekolah menangani masalah displin pelajar yang semakin berleluasa termasuk masalah ponteng sekolah. Hal ini kerana, kaunselor mempunyai keupayaan dan kecekapan yang tinggi untuk mengendali dan membantu pelajar yang bermasalah supaya mereka berubah sikap agar menjadi lebih baik. Jika mempunyai sokongan dan kemudahan yang cukup, peranan unit bimbingan dan kaunseling di sekolah mungkin boleh diperkuatkan lagi dan boleh membantu pihak sekolah membuat keputusan yang baik mengikut kes dan punca masalah masing-masing. Roslan et al. (2021) juga menyatakan perkara yang serupa. Mereka menegaskan bahawa pihak sekolah bersama unit bimbingan dan kaunseling perlu memainkan peranan dan bekerjasama melaksanakan langkah-langkah menangani masalah ponteng sekolah dalam kalangan pelajar. 130
Aplikasi Mudah Alih e-Pomteng: Menyokong Usaha Menangani Isu Ponteng Sekolah di Sekolah Menengah yang Bermasalah Received: 31 July 2021; Accepted: 30 September 2021; Published: 18 December 2021 Aplikasi mudah alih merupakan satu perisian yang berfungsi di dalam telefon pintar untuk digunakan dalam kehidupan seharian, sosial dan pekerjaan (Abdul Manaf et al., 2015). Berkomunikasi melalui aplikasi menjadi lebih mudah dengan kemajuan teknologi telefon pintar. Oleh itu, ia boleh menjimatkan masa dan boleh memudahkan pengurusan. Ia perlu dimanfaatkan dengan sebaiknya dalam menyokong usaha menangani masalah pelajar ponteng sekolah. Oleh itu, satu sistem aplikasi mudah alih mungkin boleh dicadangkan bagi menyokong usaha pihak sekolah dalam menangani masalah pelajar ponteng di sekolah masing-masing. MATLAMAT DAN OBJEKTIF KAJIAN Matlamat kajian ini adalah mencari penyelesaian yang memudahkan guru-guru menyampaikan maklumat pelajar ponteng sekolah kepada pihak kaunselor sekolah supaya tindakan seterusnya boleh diambil oleh pihak sekolah. Objektif kajian adalah seperti berikut: 1. Mengenalpasti pihak-pihak yang perlu terlibat secara langsung dalam mendapatkan maklumat pelajar ponteng di sekolah. 2. Membangunkan satu aplikasi yang mewujudkan penghantaran maklumat segera dari satu pihak kepada satu pihak di sekolah. 3. Membuat penilaian terhadap kebolehgunaan aplikasi. METODOLOGI KAJIAN Kajian ini adalah berbentuk rekabentuk dan pembangunan aplikasi. Ia juga melibatkan pengumpulan data kuantitatif sewaktu menilai aplikasi berkenaan. Ia bersifat objektif dan berorientasikan hasil daripada penelitian responden kajian terhadap produk tersebut. Untuk tujuan pembangunan, kaedah yang digunakan adalah berasaskan model ADDIE. Model ADDIE adalah model yang sering digunakan oleh pengkaji untuk pembangunan aplikasi. ADDIE merupakan model reka bentuk instruksional yang terbaik daripada reka bentuk instruksional yang lain (Molenda, 2015). Model Addie juga merupakan reka bentuk instruksional yang asas dan boleh diimplementasikan dalam teknik pembelajaran. Berdasarkan objektif-objektif kajian ini, perancangan penyelidikan berdasarkan model ADDIE dihasilkan seperti yang digambarkan dalam Rajah 1. Ia memainkan peranan yang penting bagi memastikan pembangunan aplikasi menjadi lebih teratur dan berkesan. 131
Journal of ICT in Education (JICTIE) ISSN 2289-7844 / 8 / 3 (Special Issue 1/2021: Culminating Experiences)/ 126-139 Rajah 1: Perancangan penyelidikan kajian (berdasarkan model ADDIE) (i) Fasa Analisis - Pertama sekali, penyelidik mengkaji mengenai domain masalah ponteng sekolah dalam kalangan pelajar, dan seterusnya, pihak-pihak penting yang perlu melibatkan diri bagi menangani masalah ini. Maklumat diperolehi daripada kajian literatur yang dijalankan. (ii) Fasa Rekabentuk - Selepas itu, penyelidik menentukan reka bentuk aplikasi yang sesuai berdasarkan objektif kajian dan memastikan objektif pembangunan boleh tercapai. Satu carta aliran aplikasi dan paparan skrin muka aplikasi e-Ponteng dihasilkan seperti yang digambarkan di dalam Rajah 2 dan 3 bagi memastikan aplikasi ini teratur. Kemudian, prototaip aplikasi ini dilakarkan menggunakan Adobe Photoshop berdasarkan carta aliran tersebut. Maklumat yang perlu terkandung di dalam aplikasi juga ditetapkan semasa fasa ini. Rajah 4 dan 5 pula menunjukkan sebahagian contoh draf reka bentuk antaramuka aplikasi mudah alih e-Ponteng. Rajah 2: Carta alir proses melapor di dalam aplikasi mudah alih e-Ponteng 132
Aplikasi Mudah Alih e-Pomteng: Menyokong Usaha Menangani Isu Ponteng Sekolah di Sekolah Menengah yang Bermasalah Received: 31 July 2021; Accepted: 30 September 2021; Published: 18 December 2021 Rajah 3: Carta alir skrin aplikasi mudah alih e-Ponteng bagi Kaunselor Sekolah selepas Kaunselor Sekolah berjaya log masuk ke dalam aplikasi tersebut. Rajah 4: Draf antara muka mendapatkan maklumat pelajar ponteng (diisi oleh guru mata pelajaran) Rajah 5: Draf antara muka untuk kaunselor. Kaunselor sekolah sahaja yang dibenarkan untuk melihat laporan penuh pelajar ponteng. 133
Journal of ICT in Education (JICTIE) ISSN 2289-7844 / 8 / 3 (Special Issue 1/2021: Culminating Experiences)/ 126-139 (iii) Fasa Pembangunan - Seterusnya, aplikasi ini dibangunkan menggunakan Android Studio berdasarkan rekabentuk yang terhasil di dalam langkah sebelum ini. (iv) Fasa Implementasi - Aplikasi digunakan untuk merekodkan maklumat pelajar yang terlibat dalam masalah ponteng sekolah dengan lebih efektif dan sistematik. Pada peringkat ini, penyelidik menyediakan panduan kepada pengguna di paparan laman informasi agar pengguna dapat menggunakannya dengan mudah. (v) Fasa Penilaian - Dalam penyelidikan ini, penilaian produk dijalankan bagi memastikan aplikasi yang dibangunkan boleh digunakan oleh pengguna. Oleh itu, fasa ini dilaksanakan untuk menguji tahap kebolehgunaan aplikasi ini kepada pengguna. Data kajian ini diambil melalui instrumen borang kaji selidik yang perlu diisi ketika responden mencuba dan menguji aplikasi mudah alih e-Ponteng. Setiap responden dimestikan untuk mempunyai sekurang-kurangkan satu tahun pengalaman mengajar agar mereka mempunyai latar belakang yang mencukupi untuk menilai kegunaan dan kebolehgunaan aplikasi ini. Hebahan untuk mencari responden telah diedarkan secara rawak kepada umum melalui media sosial. Kriteria utama responden yang dicari adalah guru-guru sekolah yang pernah menghadapi masalah pelajar ponteng sekolah dan pernah berkhidmat di sekolah menengah bermasalah selama setahun atau lebih. Prototaip aplikasi ini beserta satu borang soal selidik telah diletakkan di dalam Android Package (APK) dan diemelkan kepada responden yang bersetuju terlibat dengan kajian ini. Data terkumpul kemudiannya digunakan untuk mendapatkan keputusan penilaian aplikasi yng dibangunkan. Borang soal selidik yang digunakan di dalam kajian ini mengandungi dua bahagian, iaitu bahagian pertama adalah berkaitan maklumat responden, manakala bahagian kedua adalah mengenai penggunaan aplikasi, reka bentuk multimedia dan paparan antara muka aplikasi. Terdapat juga satu soalan tambahan mengenai cadangan penambahbaikan jika ada. Responden dikehendaki menjawab soal selidik berdasarkan pengetahuan dan pengalaman yang dimiliki ketika menggunakan aplikasi mudah alih e-Ponteng. Dapatan hasil kajian kemudiannya dianalisis dan dipamerkan dalam bentuk graf dan jadual bagi memudahkan penyelidik untuk mengemaskini dan memahami data-data tersebut. Keputusan kajian ini menggunakan skor frekuensi (f) dan peratusan (%) sahaja. DAPATAN KAJIAN Soalselidik telah diedarkan secara rawak melalui media sosial. Terdapat 30 orang guru sekolah menengah daripada pelbagai negeri bersedia menjadi responden yang terlibat dalam kajian ini, telah memberi maklumbalas dan kemudiannya telah menilai kebolehgunaan aplikasi mudah alih e-Ponteng. Mereka terdiri daripada 11 (36.7%) orang guru perempuan dan 19 (63.3%) orang guru lelaki. Majoriti responden adalah berumur dalam lingkungan 20 hingga 29 tahun dan sebahagian kecil adalah berumur dalam lingkungan 30 hingga 59 tahun. 134
Aplikasi Mudah Alih e-Pomteng: Menyokong Usaha Menangani Isu Ponteng Sekolah di Sekolah Menengah yang Bermasalah Received: 31 July 2021; Accepted: 30 September 2021; Published: 18 December 2021 Berdasarkan carta pai di dalam Rajah 6, ia menunjukkan bahawa terdapat 66.7% (20) responden yang mempunyai pengalaman mengajar di sekolah menengah selama 1 hingga 5 tahun. Hanya 16.7% (5) responden mempunyai 6 hingga 10 tahun pengalaman mengajar dan 16.7% (5) responden lagi mempunyai lebih 10 tahun pengalaman mengajar. Rajah 6: Carta pai peratus bilangan responden mengikut tahun pengalaman mengajar di sekolah Pada bahagian yang kedua penyelidikan, responden memberi maklumbalas berkaitan kebolehgunaan aplikasi, paparan antara muka aplikasi dan reka bentuk multimedia aplikasi tersebut. Carta palang di dalam Rajah 7 menunjukkan keputusan hasil analisis bagi kebolehgunaan aplikasi mudah alih e- Ponteng. Lebih 25 (83.3%) responden sangat bersetuju aplikasi mudah alih e-Ponteng boleh digunakan oleh guru dan baki 5 (16.7%) responden juga bersetuju dengan pernyataan tersebut. 23 (76.7%) responden sangat bersetuju maklumat boleh diambil oleh pihak kaunselor, 6 (20.0%) responden bersetuju manakala selebihnya seorang (3.3%) responden tidak pasti ia boleh dilakukan atau tidak. 27 (90.0%) responden sangat bersetuju aplikasi mudah alih e-Ponteng mudah dan ringkas digunakan dan baki 3 (10.0%) responden lagi turut bersetuju. Hampir 25 (80.0%) responden sangat bersetuju mereka berpuas hati dengan aplikasi ini manakala 6 (20.0%) responden lagi turut bersetuju dengan pernyataan tersebut. 135
Journal of ICT in Education (JICTIE) ISSN 2289-7844 / 8 / 3 (Special Issue 1/2021: Culminating Experiences)/ 126-139 Rajah 71: Carta palang penilaian kebolehgunaan aplikasi Carta palang di dalam Rajah 8 pula menunjukkan hasil analisis penilaian paparan antara muka aplikasi. 25 (83.3%) responden sangat bersetuju bahawa ada keselarasan di antara navigasi dan butang, tiga (10.0%) responden bersetuju manakala dua (6.7%) responden lagi tidak pasti. Lebih 20 (73.3%) responden sangat bersetuju antaramuka aplikasi mudah alih e-Ponteng adalah sangat menarik, enam (20.0%) responden bersetuju manakala dua (6.7%) lagi responden tidak pasti dengan pernyataan tersebut. Lebih 25 (86.7%) responden sangat bersetuju antara muka aplikasi mudah alih e-Ponteng berfungsi dengan baik, tiga (10.0%) responden bersetuju manakala seorang (3.3%) responden tidak pasti sama ada antara muka aplikasi ini berfungsi dengan baik atau tidak. Rajah 8: Carta palang penilaian paparan antara muka aplikasi 136
Aplikasi Mudah Alih e-Pomteng: Menyokong Usaha Menangani Isu Ponteng Sekolah di Sekolah Menengah yang Bermasalah Received: 31 July 2021; Accepted: 30 September 2021; Published: 18 December 2021 Rajah 9: Carta palang penilaian reka bentuk multimedia Carta palang di dalam Rajah 9 pula menunjukkan hasil analisis penilaian reka bentuk elemen multimedia yang dimasukkan ke dalam aplikasi mudah alih e-Ponteng. Hampir 20 (63.3%) responden sangat bersetuju elemen teks dan latar belakang menggunakan warna yang sesuai manakala 11 (36.7%) responden lagi turut bersetuju. 25 (83.3%) responden sangat bersetuju bahawa elemen multimedia di dalam aplikasi mudah alih e-Ponteng ini mesra pengguna, empat (13.3%) responden turut bersetuju manakala seorang (3.3%) responden tidak pasti sama ada ia mesra pengguna atau tidak. 20 (66.7%) responden sangat bersetuju penggunaan elemen multimedia adalah baik Manakala 10 (33.3%) lagi responden turut bersetuju. Secara keseluruhan, hasil kajian ini mendapati aplikasi mudah alih e-Ponteng ini boleh digunakan untuk tujuan penghantaran maklumat pelajar ponteng kepada pihak kaunselor sekolah. Paparan antara mukanya juga didapati menarik, mudah dan ringkas, serta berfungsi dengan baik, dan penggunaan elemen multimedianya juga adalah bersesuaian warnanya, mesra pengguna dan baik. Cadangan Penambahbaikan Antara cadangan penambahbaikan dan cadangan lanjutan untuk aplikasi ini adalah menyediakan butang kemaskini bagi pelajar yang sudah dikaunseling, membenarkan perisian aplikasi ini dimuat turun oleh pengguna IOS, dan menyediakan nama-nama guru yang merekod nama pelajar yang terlibat dalam masalah ini bagi memudahkan sesi kaunseling dijalankan dan sebagai rujukan semua pihak. Rekod tarikh dan bulan juga perlu lebih jelas dalam paparan berkaitan. Selain itu, komunikasi dua hala juga mungkin boleh diwujudkan di antara guru mata pelajaran dan kaunselor sekolah di dalam aplikasi mudah alih e-Ponteng berkenaan. Bagi memperkemaskan aplikasi ini, penyelidik turut berpendapat 137
Journal of ICT in Education (JICTIE) ISSN 2289-7844 / 8 / 3 (Special Issue 1/2021: Culminating Experiences)/ 126-139 bahawa adalah wajar jika kandungan aplikasi digabungkan dengan kepakaran dan pengalaman dari kaunselor. Antaranya berkenaan strategi-strategi intervensi yang boleh dan sesuai digunakan oleh kaunselor dalam menangani isu ponteng sekolah ini mengikut situasi yang lebih spesifik seperti yang dibincangkan di dalam Roslan et al (2021). KESIMPULAN Kesimpulannya, hasil kajian mendapati aplikasi mudah alih e-Ponteng berupaya berfungsi dengan baik sebagai alat untuk penghantaran maklumat pelajar ponteng sekolah daripada guru mata pelajaran kepada pihak kaunselor di sekolah. Fungsi antaramuka yang ringkas dan menarik memudahkan penggunaan aplikasi mudah alih ini. Diharap kajian ini dapat memberi manfaat yang baik kepada pihak sekolah, guru, dan pelajar yang terlibat dalam isu ponteng sekolah. Ia menyokong peningkatan tahap penguasaan pihak sekolah dalam menangani isu ini melalui peranan setiap guru mata pelajaran dan pihak kaunselor di sekolah. Secara ringkas, prosesnya boleh dimulakan dengan bantuan pihak guru-guru mata pelajaran untuk mengenalpasti pelajar yang bermasalah dengan segera, kemudian kaunselor sekolah memperhalusi masalah dan punca masalah setiap individu pelajar dan seterusnya mencadangkan penyelesaian yang membantu pihak sekolah membuat keputusan terbaik sewaktu menangani setiap kes individu pelajar yang terlibat mengikut punca masalah masing-masing. RUJUKAN Abdul Manaf, S. Z., Mohamad Zaid, A. S., Din, R., Hamdan, A., Mat Salleh, N. S., Kamsin, I. F., Abdul Karim, A., & Lubis, M. A. (2015). Aplikasi Mudah Alih Panduan Solat dan Pengunaannya. Ulum Islamiyyah Journal, 16, 43-61. Aida, N. N., Salleh, A., & Yazid, A. B. A. (2018). Efikasi Kendiri Kaunseling dan Kecekapan Kaunseling Pelbagai Budaya dalam kalangan Guru Bimbingan dan Kaunseling Sekolah Menengah di Malaysia Level of Counseling Self-Efficacy and Level of Competency for Multicultural Counseling Among Counselors in Second. Jurnal Psikoedukasi Dan Konseling, 2(2), 14-22. Amin, L. H. B. M. (2019). Masalah Kecelaruan Tingkah Laku: Masalah Ponteng Sekolah. International Journal of Humanities, Management and Social Science, 2(1), 51-64. Arumugan, M. (2002). Masalah Ponteng Di Kalangan Pelajar-Pelajar Sekolah Menengah Di Daerah Kota Bharu, Kelantan. Jemat, J. A. M., & Yusof, C. N. (2017). T-Trace: Meningkatkan Kehadiran Ke Sekolah Dalam Kalangan Murid Tahun 4. Proceedings of the ICECRS, 1(1), 167-176. Kementerian Pendidikan Malaysia (2020). Menangani Masalah Ponteng di Sekolah, Pekeliling Ikhtisas Bil.6/1995. Dicapai Jun 2020. pada 10 Mat Daud, N. F., Mat Yusoff, N. A. S., Mohd Azmi, N. H., Mohd Asri, S. Z. K., Manisha Zaidi, N. Z., & Husin, M. R. (2021), "Kerja Sambilan Mempengaruhi Ketidakhadiran Pelajar Tingkatan 3", Journal of Humanities and Social Sciences, 3(2), 67-79, Mohd. Nawawi, A., Mohd, A., Md. Saad, N., Baharuddin, J., & Ismail, S. N. (2017). Hubungan Antara Gaya Pengajaran Guru Dengan Tahap Ponteng Sekolah Menengah Di Daerah Bachok, Kelantan. Proceedings of the ICECRS, 1(1), 341-358. Mohd, K. (2013). Faktor-Faktor Yang Menyumbang Kepada Gejala Ponteng Di Kalangan Pelajar. Molenda, M. (2015). Should we have a Universal Model for HPT. Performance Improvement, 46(9), 9-16. Roslan, N., & Mohd Daud, N. A. (2021). Exploring the Counsellors' Intervention in Handling Truancy Issues in School. Jurnal 138
Aplikasi Mudah Alih e-Pomteng: Menyokong Usaha Menangani Isu Ponteng Sekolah di Sekolah Menengah yang Bermasalah Received: 31 July 2021; Accepted: 30 September 2021; Published: 18 December 2021 Pendidikan Bitara UPSI, 14(1), 70-77. Harry, M. (2010). Faktor-faktor yang mempengaruhi gejala ponteng dalam kalangan pelajar sekolah menengah Daerah Keningau, Sabah (Disertasi Kedoktoran, Universiti Utara Malaysia). Samah, K. N. B. A. (2007). Faktor-Faktor Yang Menyumbang Kepada Gejala Ponteng Dikalangan Pelajar Di Sekolah . 2, Menengah Kebangsaan Tasek Utara Johor Bharu, Johor Darul Ta'zim Suria, A.J. (2012) Senario ponteng sekolah di Malaysia dan luar negara. [Sumber Pengajaran] (Tidak Diterbitkan) Veloo, A., & Kim, N. C. (2014). Jenis Amaran Dan Faktor Ponteng Sekolah Dalam Kalangan Pelajar Sekolah Menengah Di Sabah. 29(2005), 125-139. Yahya, S. (2005). Mengurus Disiplin Pelajar. Bentong, Pahang: PTS Professional Pub. Zainal, K., Ahmad Tarmizi, R., Kasa, Z., & Ahmad Ibrahim, M. A. (2007). Program Sistem Penalti: Kaedah Alternatif bagi Pengurusan Disiplin Pelajar. Jurnal Pendidikan Malaysia (Malaysian Journal of Education), 32(1), 61-76. 139